
REFERAT 

privind punerea la dispoziţie a terenurilor necesare pentru realizarea proiectului „Retehnologizarea sistemului centralizat de termoficare din Municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei în alimentarea cu căldură urbană - Etapa a II-a” in cadrul POS Mediu 2007-2013 axa prioritara 3
În cadrul etapei I a proiectului au fost stabilite pentru implementare investiţiile necesare pentru a se asigura conformarea cu obligaţiile de mediu, iar în cadrul etapei a II - a investiţiile pentru reabilitarea reţelelor de transport şi distribuţie a energiei termice în scopul creşterii eficienţei energetice a sistemului centralizat de alimentare cu căldură din municipiul Timişoara.

Etapa a II - a proiectului va dezvolta reabilitarea unor tronsoane din reţele termice primare şi secundare aferente sistemului centralizat de alimentare cu căldură. 

Necesitatea reabilitării reţelelor termice primare şi secundare rezultă în principal din următoarele considerente:
· pierderi mari de căldură, care în ultimii 3 ani au crescut de la 19,33% la 29,8% din cantitatea de căldură produsă în sursă, tendinţa fiind una crescătoare;

· număr mare de avarii care au afectat calitatea serviciului de utilitate publică privind alimentarea cu căldură a consumatorilor, pierderi de fluid şi căldură;

· lipsa sistemului de detectare şi monitorizare a avariilor (spargerilor de conducte);

· pe conductele de branşament al instalaţiilor interioare din blocuri nu sunt montate regulatoare de presiune diferenţială şi nici robinete de echilibrare.

Investiţia în reţele conduce, prin reducerea pierderilor în reţele, conduce la reducerea consumului de combustibil şi apă de adaos, de aceea este considerată investiţie în eficienţă energetică.

Totodată, ca efect al reducerii consumului de combustibil se reduce şi cantitatea de CO2  şi emisii de NOx, SO2 şi pulberi evacuate în atmosferă.

De asemenea, ca urmare a reabilitării unei părţi a reţelei primare şi secundare se reduc cheltuielile cu reparaţiile accidentale şi se evită cheltuielile necesare înlocuirii acestor conducte.

Reţelele termice primare şi secundare din cadrul proiectului „Retehnologizarea sistemului centralizat de termoficare din Municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei în alimentarea cu căldură urbană - Etapa a II-a” in cadrul POS Mediu 2007-2013 axa prioritara 3, se retehnologizează pe terenurile aferente traseelor existente ale actualelor reţele de agent termic primar şi secundar, terenuri care se află în domeniul public al Municipiului Timişoara şi sunt disponibile pentru realizarea obiectivului propus în proiect.

Menţionăm că potrivit  poziţiilor 95 şi 96 din anexa nr. 2 a Hotărârii de Guvern nr. 977/2002, bulevardele, străzile şi trotuarele aferente acestora fac parte din domeniul public al Municipiului Timişoara.
În zonele în care reţeaua termică este amplasată pe domeniu privat traseul va fi deviat pe domeniu public.
Amplasarea reţelelor primare şi secundare se va face folosindu-se culoarele libere create prin dezafectarea conductelor existente, reducând la minim necesitatea devierii altor utilităţi existente în zonă sau acolo unde dimensiunea canalului termic nu permite respectarea distanţei între conducte, aceste se vor monta îngropate direct în pământ pe strat de nisip.
Având în vedere cele arătate mai sus, 

PROPUNEM: 

Aprobarea ca reţelele termice primare şi secundare din cadrul proiectului „Retehnologizarea sistemului centralizat de termoficare din Municipiul Timişoara în vederea conformării la normele de protecţia mediului privind emisiile poluante în aer şi pentru creşterea eficienţei în alimentarea cu căldură urbană - Etapa a II-a” in cadrul POS Mediu 2007-2013 axa prioritara 3, identificate conform Anexei la proiectul de hotărâre, să se retehnologizeze pe terenurile aferente traseelor existente ale actualelor reţele de agent termic primar şi secundar, terenuri care se află în domeniul public al Municipiului Timişoara şi sunt disponibile pentru realizarea obiectivului propus în proiect.

